b'\n_START_ARTICLE_\nFris\xc3\xb3 oriental\n_START_SECTION_\nAntic fris\xc3\xb3 oriental i la seva decad\xc3\xa8ncia\n_START_PARAGRAPH_\nL\'antic fris\xc3\xb3 oriental es va parlar a Fr\xc3\xadsia Oriental (Ostfriesland), la regi\xc3\xb3 entre els rius Lauwers i Weser, a l\'estat alemany de Baixa Sax\xc3\xb2nia. L\'\xc3\xa0rea tamb\xc3\xa9 inclou dos petits districtes a la riba oriental del Weser, les terres de Wurster i W\xc3\xbcrden. L\'antic fris\xc3\xb3 oriental es podria dividir en dos grups dialectals: el fris\xc3\xb3 del Weser a l\'est, i el fris\xc3\xb3 de l\'Ems a l\'oest. A partir del 1500 l\'antic fris\xc3\xb3 oriental ced\xc3\xad pas a poc a poc a la forta pressi\xc3\xb3 que hi exercien els dialectes del baix alemany que l\'envoltaven, avui en dia \xc3\xa9s gaireb\xc3\xa9 extingit._NEWLINE_A mitjans del segle XVII el fris\xc3\xb3 de l\'Ems gaireb\xc3\xa9 havia desaparegut per complet. El fris\xc3\xb3 de Weser en la seva major part no va durar molt m\xc3\xa9s temps i desaparegu\xc3\xa9 cap al 1700, encara que hi ha registres que afirmaven que encara es parlava a la terra de Wurst, a l\'est del riu Weser, el 1723. Va aguantar m\xc3\xa9s temps a l\'illa de Wangerooge, on l\'\xc3\xbaltim parlant de fris\xc3\xb3 del Weser va morir el 1953. Avui, l\'antic fris\xc3\xb3 oriental ja no es parla al territori hist\xc3\xb2ric de Fr\xc3\xadsia Oriental, per\xc3\xb2, un gran nombre d\'habitants d\'aquesta regi\xc3\xb3 encara es consideren a si mateixos frisons i es refereixen al seu dialecte baix alemany com a freesk. En aquest dialecte, denominat ostfriesisch en alemany, el substrat fris\xc3\xb3 segueix sent evident.\n_START_SECTION_\nSaterland fris\xc3\xb3\n_START_PARAGRAPH_\nL\'\xc3\xbaltim vestigi de l\'antic fris\xc3\xb3 oriental \xc3\xa9s un dialecte del fris\xc3\xb3 d\'Ems anomenat fris\xc3\xb3 s\xc3\xa4ter o saterland\xc3\xa8s (el seu nom nadiu \xc3\xa9s Seeltersk), que es parla a la zona de Saterland a l\'antic Estat Lliure d\'Oldenburg, al sud de Fr\xc3\xadsia Oriental. Saterland (Seelterlound en l\'idioma local), que es creu que ha estat colonitzada per frisons orientals al segle XI, va ser durant molt de temps envoltada d\'erms intransitables. Aix\xc3\xb2, juntament amb el fet que el saterland\xc3\xa8s sempre ha tingut un estatus superior al baix alemany entre els habitants de la zona, ha facilitat la preservaci\xc3\xb3 de la llengua al llarg dels segles._NEWLINE_Un altre factor important podria ser que despr\xc3\xa9s de la Guerra dels Trenta Anys, Saterland es va convertir en part del bisbat de M\xc3\xbcnster. Com a conseq\xc3\xbc\xc3\xa8ncia, va ser retornat a l\'Esgl\xc3\xa9sia Cat\xc3\xb2lica, donant com a resultat l\'a\xc3\xafllament de la resta de Fr\xc3\xadsia Oriental des del voltant de 1630, de manera que ja no concertaven matrimonis amb la gent del nord.\n_START_SECTION_\nParlants\n_START_PARAGRAPH_\nAvui en dia, les estimacions del nombre de parlants varien lleugerament. El saterland\xc3\xa8s \xc3\xa9s parlat per aproximadament 2.250 persones, d\'una poblaci\xc3\xb3 total de la zona de Saterland d\'uns 10.000. Es calcula que 2.000 persones poden parlar b\xc3\xa9 l\'idioma, dels quals una mica menys de la meitat s\xc3\xb3n parlants nadius. La gran majoria de tots els parlants nadius es troben entre la generaci\xc3\xb3 gran, de manera que el saterland\xc3\xa8s \xc3\xa9s una llengua en seri\xc3\xb3s perill d\'extinci\xc3\xb3. Podria, per\xc3\xb2, no estar moribunda, ja que diversos informes suggereixen que el nombre de parlants est\xc3\xa0 augmentant entre les generacions m\xc3\xa9s joves i alguns d\'ells crien els seus fills en saterland\xc3\xa8s.\n_START_SECTION_\nDialectes\n_START_PARAGRAPH_\nHi ha tres dialectes m\xc3\xbatuament intel\xc2\xb7ligibles, corresponents als tres principals pobles del municipi de Saterland: Ramsloh (Roomelse), Scharrel (Sch\xc3\xa4ddel), i Str\xc3\xbccklingen (Strukelje). El dialecte Ramsloh ara gaudeix d\'estatut de llengua estandarditzada, ja que una gram\xc3\xa0tica i una llista de paraules es basen en ell.\n_START_SECTION_\nEstatus\n_START_PARAGRAPH_\nEl govern alemany no ha comprom\xc3\xa8s recursos importants per a la preservaci\xc3\xb3 del saterland\xc3\xa8s. La majoria dels treballs per garantir la preservaci\xc3\xb3 d\'aquest llenguatge s\xc3\xb3n realitzades pel Buund Seelter ("Alian\xc3\xa7a Saterlandesa"). Juntament amb el fris\xc3\xb3 septentrional i altres cinc idiomes, el saterland\xc3\xa8s fou incl\xc3\xb2s en la part III de la Carta Europea de les Lleng\xc3\xbces Regionals o Minorit\xc3\xa0ries per Alemanya el 1998. Des d\'aproximadament 1800, el saterland\xc3\xa8s ha atret l\'inter\xc3\xa8s d\'un nombre creixent de ling\xc3\xbcistes. Durant l\'\xc3\xbaltim segle, s\'hi ha desenvolupat una petita literatura. Tamb\xc3\xa9 hi ha estat tradu\xc3\xaft el Nou Testament de la B\xc3\xadblia.'